Komunikazzjoni mill-Kummissjoni lill-Parlament Ewropew skond it-tieni subparagrafu ta’ l-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta’ regolament tal-Parlament ewropew u tal-Kunsill li jistabbilixxi strument ta’ finanzjament għall-kooperazzjoni għall-iżvilupp /* KUMM/2006/0628 finali - COD 2004/0220 */





[pic] | KUMMISSJONI TAL-KOMUNITAJIET EWROPEJ | Brussel 24.10.2006 KUMM(2006) 628 finali 2004/0220 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta’ l-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta’ Regolament tal-Parlament Ewropew u tal-Kunsill li jistabbilixxi strument ta’ finanzjament għall-kooperazzjoni għall-iżvilupp 2004/0220 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta’ l-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta’ Regolament tal-Parlament Ewropew u tal-Kunsill li jistabbilixxi strument ta’ finanzjament għall-kooperazzjoni għall-iżvilupp 1. SFOND Data ta’ trażmissjoni tal-proposta lill-PE u lill-Kunsill (id-dokument COM(2004)629-2004/0220(COD), kif emenda COM(2004)629finali/2): | 1 ta’Ottubru 2004 | Data ta’ l-opinjoni tal-Parlament Ewropew, l-ewwel qari: | 18 ta’ Mejju 2006 | Data ta’ trażmissjoni tal-proposta emendata: | 24 ta’ Mejju 2006 | Data ta’ l-adozzjoni tal-pożizzjoni komuni: | 16 ta' Ottubru 2006 | 2. L-GĦAN TAL-PROPOSTA TAL-KUMMISSJONI Il-proposta inizjali tal-Kummissjoni għal Strument ta’ Kooperazzjoni għall-Iżvilupp u għal-Kooperazzjoni Ekonomika (DCECI), li inkludiet aspetti ġeografiċi u tematiċi ta' kooperazzjoni mal-pajjiżi li qed jiżviluppaw, inklużi l-pajjiżi ta' l-ACP, kif ukoll il-pajjiżi industrijalizzati, ma ġietx aċċettata mill-Parlament, li adotta għadd kbir ta' emendi fl-ewwel qari f'Mejju 2006. Wara l-vot ta’ l-ewwel qari, saru diskussjonijiet intensivi bejn it-tliet istituzzjonijiet sabiex tinstab soluzzjoni malajr kemm jista’ jkun. Skambju ta’ ittri bejn il-President Barroso u l-President Borrell f’Ġunju ta’ l-2006 witta t-triq għal ftehim ġenerali dwar il-pakkett ta' strumenti esterni: ftehim fuq l-ewwel qari dwar l-Istrument Ewropew għall-Viċinat u s-Sħubija (ENPI), l- Istrument ta’ Stabbilità (IfS) u ftehim dwar l-Istrument ta' Assistenza ta' Qabel l-Adeżjoni (IPA) dwar il-kundizzjoni ta’ Strument ta’ Drittijiet tal-Bniedem separat u arkitettura ġdida li tinvolvi mhux aktar minn tliet strumenti mill-DCECI (Strument ta’ Pajjiżi Industrijalizzati (ICI), Strument ġeografiku ta’ Kooperazzjoni għall-Iżvilupp (DCI) u jista’ jkun ukoll DCI tematiku). L-ittra tal-President Barroso għamlitha ċara li l-Kummissjoni tkun tista’ taċċetta t-tqassim tal-DCECI, sakemm definizzjoni wiesgħa ta' kooperazzjoni għall-iżvilupp tkun żgurata. Il-Presidenza pproponiet illi r-Regolament tal-Parlament Ewropew u tal-Kunsill li jistabbilixxi strument finanzjarju għall-kooperazzjoni ta’ żvilupp (DCI) għandu jkopri kemm il-kooperazzjoni ġeografika mal-pajjiżi li qed jiżviluppaw, kif ukoll il-programmi tematiċi, u għandu jkun ibbażat fuq bażi legali waħdanija (Art. 179 TEC). Kuntrarju għall-proposta inizjali, il-DCI għandu jinkludi analiżi finanzjarja indikattiva kif ukoll kontenut tal-politika miżjud dwar il-programmi ġeografiċi u tematiċi sabiex jindirizzaw it-tħassib ewlieni tal-Parlament dwar il-fatt illi l-poter tiegħu bħala ko-leġislatur għandu jkun rispettat b’mod sħiħ. Il-Kummissjoni tista’ taqbel mal-bidliet li għandhom x’jaqsmu ma’ l-istruttura tal-DCI sabiex tikseb kompromess globali dwar l-arkitettura ġenerali ta’ l-istrumenti esterni ta’ azzjoni. Wara aktar diskussjonijiet intensivi tripartiti bejn it-tim għan-negozjati tal-kumitat DEVE tal-Parlament, il-Presidenza kif ukoll il-Kummissjoni f’Awissu u Settembru 2006, intlaħaq ftehim dwar pożizzjoni komuni li ġiet negozjata. B’mod partikolari, intlaħaq kompromess dwar il-kwistjonijiet pendenti, li fil-passat kienu identifikati mill-Parlament bħala ‘kwistjonijiet determinanti’ u li kellhom x’jaqsmu ma’ l-eliġibilità ta’ għajnuna bħala Assistenza Uffiċċjali għall-Iżvilupp (ODA), miri ta’ infiq settorali, l-istruttura ta’ programmi tematiċi u d-djalogu mal-Parlament dwar l-abbozz ta’ dokumenti ta’ programmar (ara hawn taħt punt 3.3). Din il-pożizzjoni komuni negozjata, li ġiet adottata mill-Kunsill fis-16 ta’ Ottubru 2006, ġiet approvata mill-kumitat DEVE tal-Parlament fit-3 ta’ Ottubru fejn ikkonferma illi kellu l-intenzjoni jappoġġja l-adozzjoni tal-pożizzjoni komuni negozjata mill-Parlament fit-tieni qari bikri mingħajr aktar emendi. Dan il-metodu jippermetti d-dħul fis-seħħ tal-DCI f’Jannar 2007, u b’hekk jevita kull lakuna fil-qafas legali għat-tqassim ta’ għajnuna. 3. KUMMENTI DWAR IL-POŻIZZJONI KOMUNI 3.1. Kummenti ġenerali dwar il-pożizzjoni komuni Il-Kummissjoni tagħti l-appoġġ tagħha lill-pożizzjoni komuni negozjata li hija r-riżultat ta’ negozjati intensivi bejn it-tliet istituzzjonijiet. Din taqbel ma’ l-għanijiet essenzjali u l-istrateġija bażika tal-proposta inizjali tal-Kummissjoni. Permezz ta’ ittra, il-president tal-kumitat tal-DEVE diġà kkonfermat li hija tirrakkomanda lill-membri tal-kumitat DEVE kif ukoll lill-Plenarju li tiġi approvata l-pożizzjoni komuni aġġornata qabel it-tmiem ta’ l-2006 mingħajr emendi fit-tieni qari tal-Parlament. 3.2. Il-karatteristiċi ewlenin tal-pożizzjoni komuni negozjata Il-pożizzjoni komuni negozjata tirrifletti dawn l-elementi prinċipali li ġejjin: - Strument separat għad-demokrazija u d-drittijiet tal-bnedmin: Il-programm tematiku dwar id-drittijiet tal-bnedmin u d-demokrazija m’għadux inkluż fil-DCI. Proposta ġdida tal-Kummissjoni għal Regolament li jistabbilixxi strument ta’ finanzjament għat-trawwiem tad-demokrazija u d-drittijiet tal-bnedmin ġiet addottata mill-Kummissjoni fis-26 ta’ Ġunju 2006 (COM(2006)354). - Strument separat għall-kooperazzjoni mal-pajjiżi industrijalizzati: Il-proposta tal-Presidenza għal Regolament dwar il-kooperazzjoni mal-pajjiżi industrijalizzati ġiet ippreżentata fil-grupp ta’ ħidma COASI tal-Kunsill għall-ewwel darba fid-19 ta’ Lulju 2006 u ngħatat lill-Parlament għall-opinjoni tiegħu. - Bażi legali waħdanija, l-Artikolu 179: Għalkemm il-Kummissjoni tqies illi bażi legali doppja, l-Artikolu 179 u l-Artikolu 181A, tagħti garanzija għal ċertezza legali, tista’ taċċetta DCI bbażata fuq il-bażi legali waħdanija ta’ l-Artikolu 179 TEC, bħala definizzjoni wiesgħa ta’ kooperazzjoni ta’ żvilupp u b’hekk il-firxa wiesgħa ta’ azzjoni potenzjali skond il-programmi ġeografiċi u tematiċi tkun żgurata fil-pożizzjoni komuni u tinżamm fir-Regolament finali. Barra minn hekk, dan ikun skond l-hekk imsejjaħ prinċipju ta’ “ċentru ta’ gravità” li ġie żviluppat mill-ġurisprudenza tal-Qorta tal-Ġustizzja. - Premessi: Numru ta’ premessi ġew miżjuda sabiex jipprovdu spjegazzjonijiet aktar dettaljati dwar il-kontenut tal-DCI. - Aktar attenzjoni fuq l-iżvilupp ta’ għanijiet u prinċipji: L-Artikolu 2 ifassal l-għanijiet ġenerali tal-kooperazzjoni għall-iżvilupp skond it-Titolu XX tat-Trattat li jistabbilixxi l-Komunità Ewropea u l-Kunsens Ewropew dwar l-Iżvilupp. L-Artikolu 3 għandu x’jaqsam mal-prinċipji ġenerali li fuqhom il-Komunità hija mfassla kif ukoll l-importanza ta’ kwistjonijiet b’aspett transversjali u l-koerenza ta’ politika u jirrifletti l-impenji l-aktar riċenti dwar l-effettività ta’ għajnuna, bħal per ezempju l-koordinazzjoni ta’ donaturi. Il-Paragrafi 9 u 10 ta’ l-Artikolu 3 jisħqu illi, fuq bażi regolari, il-Kummissjoni għandha tinforma u jkollha skambju ta’ opinjonijiet mal-Parlament u li għandha jkollha skambju regolari ta' informazzjoni mas-soċjetà ċivili. Iż-żewġ artikoli jippreżentaw il-qafas ġenerali għall-kooperazzjoni ġeografika kif ukoll għal programmi tematiċi. - L-Artikoli 5-10, il-kooperazzjoni ġeografika: Dawn l-artikoli ġew inklużi sabiex iżidu l-kontenut ta' politika lill-kooperazzjoni ġeografika b'risposta għat-talba tal-Parlament għal regolamenti dwar it-tfassil ta' politika. B’mod partikolari, l-Artikolu orizzontali nru. 5 japplika għall-artikoli ġeografiċi kollha u jfassal l-azzjonijiet fl-oqsma ta’ kooperazzjoni li jaqblu ma’ l-oqsma għall-azzjoni ta’ Komunità fil-Kunsens Ewropew dwar l-Iżvilupp. L-artikoli l-oħra dwar il-kooperazzjoni ġeografika jiffokaw fuq is-sitwazzjoni speċifika fir-reġjun/pajjiż ġeografiku. Ir-reġjuni/pajjiżi differenti huma: L-Amerika Latina (l-Artikolu 6), l-Asja (l-Artikolu 7), l-Asja Ċentrali (l-Artikolu 8), il-Lvant Nofsani (l-Artikolu 9) u l-Afrika t’Isfel (l-Artikolu 10). Kull artikolu dwar il-kooperazzjoni speċifika għandu kontroreferenza għall-Artikolu orizzontali nru 5, fejn għamilha ċara illi l-azzjonijiet imsemmija fl-Artikolu 5 japplikaw għar-reġjunijiet kollha waqt li oħrajn imsemmija taħt l-Artikoli 6 sa 10 huma addizzjonali. - L-Artikoli 11-16, programmi tematiċi: Dawn l-artikoli ġew inkorporati sabiex iżidu l-kontenut ta’ politika b’risposta għat-talba tal-Parlament għal prijoritajiet politiċi li jkunu definiti aħjar, fil-forma ta’ regolamenti li jfasslu l-politika. L-Artikolu orizzontali nru. 11 jidentifika r-relazzjoni bejn il-programmi tematiċi u l-kooperazzjoni ġeografika u jiddeskrivi l-qasam ta' azzjoni, fejn il-programmi tematiċi jżidu valur għall-kooperazzjoni ġeogrifika. Il-programmi tematiċi tħejjew fuq bażi tal-komunikazzjonijiet korrispondenti mill-Kummissjoni lill-Kunsill u lill-Parlament Ewropew u huma mfassla biex iwieġbu għall-isfidi li ġejjin. Huma bbażati fuq ir-regolamenti tematiċi eżistenti, iżda jmorru lil hinn minnhom sabiex jindirrizzaw prijoritajiet ġodda li żviluppaw matul dawn l-aħħar snin, u li ġew mfassla fil-‘Kunsens Ewropew dwar l-Iżvilupp.’ Dawn il-programmi tematiċi diversi huma: L-Artikolu 12, Investiment fin-nies ; L-Artikolu 13, l-ambjent u l-ġestjoni sostenibbli ta’ rizorsi naturali, inkluża l-enerġija; L-Artikolu 14, atturi mhux-statali u l-awtoritajiet lokali ; L-Artikolu 15, is-sigurtà fl-ikel u l-Artikolu 16, il-migrazzjoni u l-kenn politiku . - L-Artikolu 17, il-pajjiżi tal-ACP u l-Protokoll taz-Zokkor: Dan l-artikolu jirrifletti r-Regolament eżistenti 266/2006 li jistabbilixxi miżuri kumplimentari għall-pajjiżi tal-Protokoll taz-Zokkor milquta mir-riforma fir-reġim taz-zokkor ta' l-UE. Huwa akkumpanjat minn dikjarazzjoni mill-Kummissjoni li tenfasizza l-karattru tranżizzjonali tal-miżuri kumplimentari, li tiskadi fl-2013 (ara d-dikjarazzjoni dwar l-Artikolu 17 fl-Anness). - L-Artikoli 18-33: Dawn l-artikoli jinkludu dispożizzjonijiet dettaljati b’rigward għall-programmazzjoni kif ukoll l-allokazzjoni ta' fondi. - L-Artikoli 33 u 34, ir-rapportar u l-evalwazzjoni: L-evalwazzjoni u r-rapportar għandhom jagħtu aktar attenzjoni lis-setturi soċjali u l-progress li sar lejn il-kisba tal-MDGs. L-implimentazzjoni ta’ programmi ġeografiċi kif ukoll tematiċi se tiġi evalwata fejn jixraq permezz ta’ evalwazzjonijiet indipendenti esterni. Dwar dan ta’ l-aħħar, hemm stipulat fl-Artikolu 33 li għandhom jitqisu proposti mill-Parlament jew mill-Kunsill għal evawlazzjonijiet esterni indipendenti. - Klawsoli ta’ skadenza u reviżjoni: L-Artikolu 40 jinkorpora klawsola ta’ reviżjoni, li jinkludi analiżi finanzjarja, u l-Artikolu 41 jinkludi klawsola ta’ skadenza. - Ammont finanzjarju ta' referenza : L-Artikolu 38 flimkien ma’ l-Anness 4 tal-pożizzjoni komuni tal-Kunsill jagħti analiżi finanzjarja indikattiva. Ingħata każ tad-deċizjoni tal-Kunsill Ewropew tas-16 ta’ Diċembru 2005 biex jinżamm Fond ta’ Zvilupp Ewropew intergovernattiv (EDF), li jiffinanzja l-kooperazzjoni ġeografika mal-pajjiżi Afrikani, tal-Karibew u tal-Paċifiku (ACP), ħlief ma’ l-Afrika t’Isfel. L-artikoli rilevanti ġew modifikati skond il-każ, permezz tal-proposta emendata ta’ l-24.05.2006 (COM(2004)629 finali/2). B’hekk, l-ammont finanzjarju ta' referenza għad-DCI, matul il-perjodu 2007-2013, huwa ta’ 16.897 miljun Euro kif kien indikat fil-pożizzjoni komuni. Dan jaqbel ma’ l-ammont ta’ DCECI preċedenti (ta’ 17.053 miljun Euro) li minnu r-referenza tammonta għall-Istrument ġdid ta’ Drittijiet tal-Bniedem (449 miljun Euro) u għall-Istrument ġdid dwar il-Kooperazzjoni mal-Pajjiżi Industrijalizzati (172 miljun Euro) li tnaqqsu u l-ammont indikattiv ta’ 465 miljun Euro, li fil-proposta inizjali kien inkluz fl-ENPI, issa ġie miżjud fl-ammont sħiħ għall-programmi tematiċi, sabiex jiffinanzja l-attivitajiet li minnhom jibbenefikaw il-pajjiżi ta’ l-ENPI. L-ammonti indikattivi mogħtija għal kull reġjun ġeografiku u għal kull programm tematiku huma mfassla fl-Anness 4, li jifforma parti integrali mir-Regolament (ara wkoll id-dikjarazzjoni tal-Kummissjoni dwar l-Artikolu 38). 3.3. Kwistjonijiet speċifiċi: Dawn il-kwistjonijiet li ġejjin kienu s-suġġett ta’ negozjati fit-tul li rriżultaw f’kompromessi bbilanċjati ħafna bejn it-tliet istituzzjonijiet: - L-istruttura u l-għan tal-programmi tematiċi: Waqt illi iżomm il-metodu integrat tal-programmi tematiċi (PT) ‘Investiment fin-nies’ kif ukoll ‘Atturi mhux-statali u l-awtoritajiet lokali’, il-PT ‘Investiment fin-nies’ inbidel sabiex jaqbel mas-sotto-intestaturi proposti mill-Parlament (“Is-Saħħa għal kulħadd”; “l-edukazzjoni, l-għarfien u l-ħiliet”; “l-ugwaljanza bejn is-sessi”; u “aspetti oħrajn ta’ żvilupp uman u soċjali”). Ġie introdott persentaġġ fil-PT ‘Atturi mhux-statali u l-awtoritajiet lokali’, li jisħaq illi “ mill-inqas 85% tal-fondi previsti skond dan il-programm tematiku għandu jkun allokat lill-atturi mhux-statali ." Ġie miftiehem li ma jiġux inklużi persentaġġi fil-PT ‘Investiment fin-nies’, peress illi l-Kummissjoni introduċiet kejl ġdid għas-saħħa u l-edukazzjoni fid-dikjarazzjoni tagħha dwar l-Artikolu 5 (ara hawn isfel taħt ‘miri ta' nfiq/tkejjil’). - Miri ta' nfiq/ tkejjil: Matul in-negozjati dwar il-DCI, kemm il-Kunsill kif ukoll il-Kummissjoni għamluha ċara illi l-miri ta’ nfiq ma kienux aċċettabbli għalihom (kontra l-prinċipju ta’ pussess ta' propjetà u koordinazzjoni ta’ donaturi). Il-Kumitat għall-Iżvilupp tal-Parlament huwa favur il-miri ta’ nfiq sabiex jippromwovu żieda ta’ allokazzjonijiet għas-setturi soċjali b’attenzjoni partikolari fuq is-saħħa u l-edukazzjoni bazika. Ġie miftiehem illi l-Parlament ma jinsistix aktar fuq il-miri ta’ nfiq fit-test legali jekk f’dikjarazzjoni l-Kummissjoni pproponiet kejl akbar ta’ 20% għal edukazzjoni bażika u sekondarja u saħħa bażika fejn għandhom x'jaqsmu programmi ta' pajjiżi koperti mill-DCI kollu. B’hekk jitneħħa il-kejl ta’ 35% eżistenti fuq l-infrastruttura u s-servizzi soċjali. Fid-dikjarazzjoni, il-Kummissjoni ħolqot ukoll prijoritajiet fis-saħħa u l-edukazzjoni bażika, u l-koezjoni soċjali b'mod sħiħ fir-rwol tagħha ta' programmar u implimentazzjoni għall-programmi tal-pajjiżi. Għandha tinkludi wkoll profil MDG fid-dokument ta’ programmar, u tinkoraġixxi l-pajjiżi sħab biex ipoġġu s-setturi soċjali fl-ewwel post fis-strateġiji ta' żvilupp tagħhom. Fl-aħħar, il-Kummissjoni għandha tiżgura aktar sorveljanza, valutazzjoni u rapurtaġġ għal dawn l-għanijiet, b’attenzjoni partikolari għas-setturi soċjali u l-MDGs (ara d-dikjarazzjoni fuq l-Artikolu 5 fl-Anness). - L-eliġibilità ta’ l-ODA u l-pajjiżi ta’ l-ENPI li mhux qed jiżviluppaw: Kien hemm qbil illi l-Artikolu 2 (4), għandu jispeċifika l-persentaġġ tal-programmi tematiċi li għandhom jiġu rrapurtati bħala Assistenza Uffiċċjali għall-Iżvilupp (ODA), jiġifieri 90%. Il-pajjiżi ta’ l-ENPI li mhux qed jiżviluppaw (ir-Russja u l-Israel) għandhom jiġu esklużi ex ufficio, jiġifieri, l-għajnuna finanzjarja għal dawn il-pajjiżi ma titqiesx bħala 10% li m’hijiex ODA. Il-marġni ta’ 10% tagħti l-flessibilità meħtieġa lill-Kummissjoni sabiex timplimenta l-PT dwar il-migrazzjoni u l-iżvilupp, li jipprevedu azzjonijiet li ma jitqisux bħala ODA. B’hekk, it-test kurrenti joħloq bilanċ fin bejn l-eliġibilità sħiħa ta' ODA u l-marġni meħtieġ ta' flessibilità. Il-Kummissjoni, f’dikjarazzjoni mehmuża mar-Regolament, għandha tikkonferma l-impenn tagħha li l-miżuri kollha ġeografiċi kif ukoll il-maġġoranza assoluta ta’ azzjonijiet tematiċi ffinanzjata taħt il-DCI jkunu eliġibbli għall-ODA u li m’għandhiex il-ħsieb li tidderoga minn din il-prattika (ara d-dikjarazzjoni dwar l-Artikolu 2 (4) fl-Anness). - Id-djalogu mal-Parlament dwar l-abbozzi ta’ dokumenti ta’ programmar : Ċertu numru ta’ emendi li għandhom x'jaqsmu mal-parteċipazzjoni tal-Parlament fil-proċess ta' programmar, li ma kinux kumpattibbli mad-deċiżjoni ta' Komitoloġija (Deċiżjoni tal-Kunsill 1999/468 ta’ 28 ta’ Ġunju 1999, kif ġiet emendata mid-Deċiżjoni 2006/512 tal-Kunsill ta’ 17 ta’ Lulju 2006) li tfassal il-qafas ġenerali għas-setgħat ta’ implimentazzjoni mogħti lill-Kummissjoni. Kien hemm qbil illi ittra konġunta mill-Kummissarji Michel u Ferrero-Waldner għandha tintbagħat lis-Sur Mitchell u s-Sinjura Morgantini, fejn il-Kummissjoni tikkonferma l-impenn tagħha biex tidħol fi djalogu regolari mal-Parlament kif kien miftiehem fid-dikjarazzjonijiet dwar l-iskrutinju demokratiku mehmuża mal-Ftehim Interistituzzjonali. Barra minn hekk, ġie inkluż paragrafu ġdid nru. 9 fl-Artikolu 3, li jisħaq illi l-Kummissjoni għandha tinforma u jkollha skambju regolari ta’ opinjonijiet mal-Parlament. 4. KONKLUŻJONI Kif ġie spjegat hawn fuq, il-pożizzjoni komuni negozjata tirrifletti, fil-biċċa l-kbira, it-talbiet tal-Parlament u l-emendi fuq l-ewwel qari, kif ukoll il-ftehim miksub bejn l-istituzzjonijiet fid-diskussjonijiet intensivi tagħhom. Għalhekk, il-Kummissjoni tista’ tagħti l-appoġġ tagħha lill-pożizzjoni komuni li ġiet negozjata. 5. DIKJARAZZJONIJIET MILL-KUMMISSJONI Id-dikjarazzjonijiet li ġejjn kienu inklużi fil-minuti tal-Kunsill li formalment adottaw il-pożizzjoni komuni tal-Kunsill (ara l-Anness). ANNESS Dikjarazzjoni tal-Kummissjoni dwar l-eliġibilità ta’ ODA Art. 2 (4): L-eliġibilità għall-għajnuna pubblika għall-iżvilupp kif definita mill-Kumitat għall-għajnuna għall-Iżvilupp għall-OCDE għandha tibqa’ tkun ir-regola ġenerali għall-miżuri tal-Komunità li tiffinanzja l-programmi ġeografiċi mal-pajjiżi li qed jiżviluppaw kif ukoll il-programmi tematiċi. Fejn għandhom x’jaqsmu l-programmi ġeografiċi, il-Kummissjoni timpenja ruħha li tirrispetta l-obligazzjoni ta’ prestazzjoni li tidher fl-ewwel paragrafu ta’ l-artikolu 2 (4) ta’ l-abbozz tar-regolament. Fejn għandhom x’jaqsmu l-programmi tematiċi, il-biċċa l-kbira ta’ miżuri fil-passat kienu eliġibbli għall-għajnuna pubblika għall-iżvilupp, u l-Kummissjoni tikkonferma l-impenn tagħha li tkompli taħdem fuq l-istess linja. Id-Dikjarazzjoni tal-Kummissjoni dwar l-Artikolu 5 DCI: Il-Kummissjoni tafferma mill-ġdid illi l-qerda tal-faqar kif ukoll it-twettieq ta’ l-Għanijiet ta' l-Iżvilupp tal-Millennium huma fiċ-ċentru ta’ l-għan prinċipali għall-għajnuna għall-iżvilupp tagħha. Tfakkar illi laħqet ftehim fl-2002 mal-Parlament Ewropew dwar il-kejl ta’ 35% ta’ għajnuna li għandha tingħata lill-pajjiżi li qed jiżviluppaw għall-infrastruttura u s-servizzi soċjali, u tirrikonoxxi illi l-kontribut ta’ l-UE għandu jitqies bħala parti mill-appoġġ ġenerali ta’ donatur lis-setturi soċjali u li għandu jkun hemm ċertu livell ta’ flessibilità. Minn dak iż-żmien, bħala riżultat tat-tibdil tal-politika għall-iżvilupp fi programmi ta' pajjiżi u b'hekk f'impenji, l-appoġġ għall-infrastruttura soċjali żdiedet għall-aktar minn 35%, u l-Parlament Ewropew ġie infurmat b'mod sħiħ dwar il-progress. Għalkemm dan il-livell partikolari intgħeleb, il-Kummissjoni bi ħsiebha tkompli tagħti rapporti annwali dwar dawn il-figuri. Wara t-talba tal-Parlament Ewropew, il-Kummissjoni issa tikkommetti ruħha għal dawn l-għanijiet li ġejjin, waqt illi tenfasizza illi għandhom jitwettqu fil-kuntest tal-prinċipji ta' l-effettività ta’ għajnuna, b’mod partikolari l-isħubija mal-pajjiżi li qed jirċevuha, il-pussess ta' propjetà u l-koordinazzjoni ma’ donaturi oħra, kif ġie mfassal fil-“Kunsens Ewropew dwar l-Iżvilupp” adottat mill-Kunsill flimkien ma’ rappreżentanti ta’ gvernijiet ta’ l-Istati Membri li ltaqgħu fil-Kunsill, il-Parlament Ewropew kif ukoll il-Kummissjoni fl-20 ta' Diċembru 2005. L-ewwel nett, il-Kummissjoni impenjat ruħha li tpoġġi s-saħħa u l-edukazzjoni bażika fl-ewwel post, kif ukoll il-koezjoni soċjali b'mod sħiħ fir-rwol tagħha ta' programmar u implimentazzjoni għall-programmi tal-pajjiżi koperti mill-DCI, u li tinkludi profil ta’ MDG fid-dokumenti ta’ programmazzjoni. Fid-djalogu mal-pajjiżi msieħba, il-Kummisjoni għandha wkoll tinkoraġihom biex ipoġġu s-setturi soċjali fl-ewwel post fis-strateġiji ta' żvilupp tagħhom. Barra minn hekk, il-Kummissjoni għandha tagħmel ħilitha sabiex tizgura illi kejl ta’ 20% ta’ l-għajnuna allokata tagħha taħt programmi tal-pajjiżi koperti mill-DCI jkunu allokati, sas-sena ta' reviżjoni 2009, għall-edukazzjoni bażika u sekondarja u saħħa bażika, permezz ta' proġetti, programmi jew appoġġ finanzjarju marbuta ma' dawn is-setturi, billi tittieħed medju fuq l-oqsma kollha ġeografiċi u billi jingħata għarfien li normalment għandu jkun hemm livell ta’ flessibilità, bħal per eżempju fil-każ ta' għajnuna eċċezzjonali. Fl-aħħar, sabiex tkun zgurata r-responsabbiltà tal-Kummissjoni lejn dawn l-għanijiet, timpenja ruħha għall-aktar sorveljanza, evalwazzjoni u rappurtaġġ, waqt illi għandha tingħata aktar attenzjoni lis-setturi soċjali u lill-progress li jsir fil-kisba ta’ l-Għanijiet tal-Millennium ta' l-Iżvilupp. Id-Dikjarazzjoni tal-Kummissjoni dwar Art. 17 dwar iz-Zokkor: Ġie deċiż li l-pajjiżi tal-ACP u l-Protokoll taz-Zokkor jingħataw għajnuna sabiex jaddattaw rwieħhom għall-kundizzjonijiet ġodda li jsegwu r-riforma tal-politika agrikola komuni ta’ l-UE għaz-zokkor. Peress illi l-pajjiżi tal-Protokoll taz-Zokkor jinstabu f’sitwazzjoni differenti ħafna, l-iskema għandha tappoġġa l-istrateġiji ta’ adazzjoni għall-pajjiżi partikolari. L-iskeda ta’ impenn u ta’ nfiq għandha ssegwi l-kisba gradwali ta’ dawn l-istrateġiji u għandha tkun konsistenti man-natura tranżizzjonali ta’ l-iskema li tiskadi f’2013. Dikjarazzjoni Konġunta mill-Kunsill u mill-Kummissjoni għall-Art. 28(2) dwar it-trasferiment ta’ ħidmiet ta’ implimentazzjoni: Fejn għandhom x’jaqsmu l-ħidmiet ta’ implimentazzjoni dwar il-baġit, il-Kummissjoni għamlet proposta għar-reviżjoni tar-Regolament tal-Kunsill Nru 1605/2002, li għandha tiġi adottata mill-Kunsill, li twaqqaf il-kundizzjonijiet meħtieġa sabiex il-ħidmiet ta’ implimentazzjoni dwar il-baġit ikunu afdati lill-entitajiet imsemmija fl-Artikolu 27 (1)a),b), c) ta' dan ir-Regolament. Id-Dikjarazzjoni tal-Kummissjoni dwar il-kumitat ta’ l-Art. 35: Il-laqgħat għandhom ikunu organizzati b’tali mod illi l-opinjonijiet u l-perspettivi eżistenti għandhom ikunu espressi skond kull programm ġeografiku (L-Amerika Latina, l-Asja, il-Lvant Nofsani, l-Asja Ċentrali u l-Afrika t’Isfel) u tematiku (il-migrazzjoni, l-atturi mhux-statali, l-ambjent, l-invesitment fin-nies, is-sigurtà ta’ l-ikel). Id-dikjarazzjoni tal-Kummissjoni dwar l-ammont indikattiv għall-programmi tematiċi ENPI għall-Art. 38 (4) : Il-Kummissjoni timpenja ruħha, fit-tfassil tal-programmi tematiċi, li tqies l-analiżi ġeografika proposta inizjalment mill-Kummissjoni għal dawk il-pajjiżi eliġibbli skond l-istrument ewropew għall-viċinat u s-sħubija (ENPI) fuq naħa waħda, kif ukoll l-istrument ta' kooperazzjoni u żvilupp (DCI) fuq l-oħra.